Den. 1. juni indgik Europa-Kommissionen en aftale med Facebook, Twitter, YouTube og Microsoft om et adfærdskodeks med retningslinjer for, hvordan udbredelsen af ulovlig hadefuld tale på internettet skal bekæmpes i Europa. Foto: Scanpix

Europa-Kommissionen indgik den 1. juni 2016 en aftale med Facebook, Twitter, YouTube og Microsoft om et adfærdskodeks med retningslinjer for, hvordan udbredelsen af ulovlig hadefuld tale på internettet skal bekæmpes i Europa. Her forpligter IT-virksomhederne sig til at håndtere ulovlig hadefuld tale på internettet.

Had uanset hvor er ingen tilhængere af. Men at løsningen skulle være at indskrænke ytringsfriheden, finder jeg på ingen måde holdbart. Private firmaer skal ikke overvåge og censurere indhold, da vi risikerer at true diskussioner, der eksempelvis kritiserer religion.

Det er desuden i direkte modstrid med EU’s egen Charter om grundlæggende rettigheder, hvor der i artikel 11 står anført: ”Enhver har ret til ytringsfrihed. Denne ret omfatter meningsfrihed og frihed til at modtage eller meddele oplysninger eller tanker uden indblanding fra offentlig myndighed og uden hensyn til landegrænser”.

Det er derfor foruroligende, at vi kan ende i en situation, hvor ellers lovlige udtalelser bliver censureret væk på grund af misforstået brug af kodekset.

Og det tilmed af et privat firma. Såfremt der begås lovovertrædelser, må det fortsat være en politiopgave at gribe ind. Det beskytter både vores ytringsfrihed og vores retsstat. Fra Dansk Folkepartis side tager vi derfor stærkt afstand fra adfærdskodekset, hvorfor vi også har tænkt os at rejse sagen i folketingssalen.